Gandia acull aquest cap de setmana el IV Campionat d'Espanya de dards
07 març 2018

## Gandia acull aquest cap de setmana el IV Campionat d'Espanya de dards07 març 2018Última actualització: 14 juliol 2025

![](../gestion/img/_AO_1852-copia.jpg)  
  

La regidora delegada d'Esports, Lydia Morant, juntament amb els representants de l'empresa TSB, organitzadora de l'esdeveniment, Javier Tàrrega i Alfonso García; Ramón Abad, de la Federació de Dards DM i el campió d'Espanya de dards, Julio Barber, han presentat aquest matí en roda de premsa el IV Campionat d'Espanya de Dards, que se celebrarà els dies 8, 9 i 10 de març al recinte de Fira Gandia, al costat del centre comercial Plaça Major.  
  
Una iniciativa que atraurà a la nostra ciutat prop de 4.000 persones i que tindrà una repercussió econòmica de prop d'un milió d'euros segons han afirmat els organitzadors.  
"_Des de l'Ajuntament de Gandia s'ha decidit donar suport a aquest campionat per la seua magnitud, per la quantitat de visitants que atrau. Visitants que s'allotjaran a Gandia i a la platja, generant un gran impacte econòmic i que contribuirà a la promoció de Gandia com a destinació d'esport i oci saludable. Aquest tipus d'esdeveniments ens ajuden també a desestacionalitzar el turisme de Gandia_” ha afirmat **Lydia Morant**.  
  
Els organitzadors han agraït a l'Ajuntament de Gandia la seua gran acollida i **Ramón Abad**, representant de l'empresa Dards DM, ha volgut destacar "_la repercussió nacional i internacional del Campionat, ja que assistiran empreses asiàtiques i en concret empreses japoneses_" i afegia que "_aquest campionat se segueix a escala mundial, ja que té presència a 28 països del món. Només a Espanya ja hi ha més de 8.000 jugadors_".  
  
Per la seua banda, **Alfonso García** i J**avier Tàrrega**, representants de Tour Esport-Bakara, empresa organitzadora, estimen que el campionat revertirà un retorn econòmic per a la ciutat d'entre 800.000 i 1.000.000 euros en un cap de setmana. També han aprofitat per a agrair l'acollida que han rebut per part de la corporació municipal, i han destacat les condicions idònies de Gandia té per a la celebració de qualsevol tipus d'esdeveniment esportiu.  
  
Finalment, **Julio Barber**, Campió d'Espanya en més de 50 ocasions i diverses vegades campió del Món, ha trencat una llança per aquest esport i ha agraït a la ciutat de Gandia la seua aposta per aquesta disciplina i va destacar que "_els participants han vingut amb moltes ganes de passar-ho bé i gaudir el gran colorit que aquesta activitat desprèn_".  
  
El calendari de la competició serà el següent:  
El dijous 8 de març, comença la prova d'individual on competeixen 1.000 aspirants  
El divendres 9 de març, tindrà lloc la prova per parelles.  
El dissabte 10 de març serà la prova per equips.